ད་པའི་སྟོང་ཉིད་བུ་མོའི་གཟུགས། །རྣམ་ཀུན་མཆོག་ལྡན་དབྱིངས་ཀྱི་ཡུམ་ཆེན་མོར། །ཡོངས་ཤར་རང་རིག་དོན་གྱི་ཕག་མོར་འདུད། །ཆོས་ཀུན་སེམས་ལས་གུད་ན་མ་མཆིས་ཀྱང་། །གཉིས་འཛིན་འཁྲུལ་པར་ཤར་བའི་འདྲེ་བོ་ཆེ། །རེ་དོག་དཔུང་བཅས་གཅིག་ཆར་གཅོད་པའི་མཚོན། །མན་ངག་གནད་ཀྱི་སྤུ་གྲི་འདི་ན་སྤེལ། །ཞེས་མཆོད་པར་བརྗོད་ནས་འདིར་རྗེ་བཙུན་ནཱ་རོ་མཁའ་སྤྱོད་མའི་ཀུ་སཱ་ལིའི་ཚོགས་བསགས་དང་འབྲེལ་བར་གཅོད་ཀྱི་གདམས་པ་ཉམས་སུ་བླང་བདེར་འགོད་པ་ལ་དོན་གསུམ་སྟེ། དོགས་པ་གཅོད་པ། གདམས་པ་དངོས་བཤད་པ། མཐའ་དཔྱོད་ཅུང་ཟད་སྨོས་པའོ། །དང་པོ་ནི། སྤྱིར་ནཱ་རོ་མཁའ་སྤྱོད་ཀྱི་ཆོས་སྐོར་འདི་ལ། རྗེ་བཙུན་གོང་མ་རྣམས་ཀྱིས་གཅོད་ཀྱི་མིང་འདོགས་མཛད་པའི་ཡི་གེ་མེད་ཀྱང་སློབ་བཤད་ཀྱི་ཁྲིད་འཆད་པའི་སྐབས་སུ་ཞལ་ཤེས་གསུམ་འབྱུང་བའི་དང་པོའི་ནང་ཚན་ཀུ་སཱ་ལིའི་ཚོགས་བསགས་འདི་ལ་གཅོད་ཅེས་པའི་མིང་འདོགས་དང་། དམིགས་པའི་གསལ་འདེབས་སུ་ཕཊ་སྦྱོར་བའི་ཕྱག་ལེན་མེད་པ་མ་གཏོགས་གདམས་ངག་གི་མགོ་མཇུག་ཐམས་ཅད་མ་གཅིག་གིས་གཅོད་ཡུལ་ནས་གསུང་བའི་ལུས་སྦྱིན་དང་ཁྱད་པར་མི་འདུག་པས་དེ་ལ་དགོངས་ནས། གནས་གསར་རྡོ་རྗེ་འཆང་གི་དངོས་སློབ་འཕགས་པ་དགེ་ལེགས་རྒྱལ་མཚན་གྱིས་གཙོ་བོར་ཀུ་སཱ་ལིའི་ཚོགས་བསགས་ལ་ཁོག་ཕུབ་ཅིང་། མ་གཅིག་གི་གསུང་ལས་ཀྱང་ཅུང་ཟད་ཁ་སྐོང་ནས་ནཱ་རོ་མཁའ་སྤྱོད་ལ་བརྟེན་པའི་གཅོད་མཁའ་འགྲོའི་སྙིང་བཅུད་དུ་གྲགས་པ་དེ་ཉིད་མཛད་པ་ཡིན་པས། ལུགས་འདི་ལ་གཅོད་ཀྱི་མིང་འདོགས་ཡེ་ནས་མི་རུང་བའི་ཀླན་ཀ་མེད་དོ། །གཉིས་པ་ལ་ཐོག་མར་སྐྱབས་ཡུལ་གསལ་གདབ་པ་ནི། སྣང་སྟོང་སྤྲོས་བྲལ་ངང་ལས་གཞལ་ཡས་ཁང་། །མཚན་ཉིད་ཀུན་རྫོགས་དབུས་སུ་རིན་ཆེན་ཁྲིར། །རྩ་བའི་བླ་མ་སངས་རྒྱས་རྡོ་རྗེ་ཆོས། །དུས་གསུམ་རྒྱལ་ཀུན་འདུས་པའི་ངོ་བོར་གྱུར། །ཅེས་བརྗོད་ཅིང་བསམ། སྐྱབས་འགྲོ་ནི། མ་རིག་འཁྲུལ་སྣང་ལྷ་འདྲེས་གཙོ་བྱས་པའི། །མཁའ་མཉམ་འགྲོ་ཀུན་དེང་ནས་བྱང་ཆུབ་བར། །སྐྱབས་གསུམ་ཀུན་འདུས་རྩ་བའི་བླ་མ་ལ། །སྙིང་ཁོང་རུས་པའི་གཏིང་ནས་སྐྱབས་སུ་མཆི། །ལན་གསུམ། སེམས་བསྐྱེད་ནི། ཀྱེ་མ་འགྲོ་ཀུན་འཁོར་བར་སྙུག་རེ་རིང་། །དེ་ལས་སྐྱོབ་ཕྱིར་བདག་གིས་སྐུ་བཞིའི་གྲོང་། །ཉུལ་ཏེ་འགྲོ་རྣམས་གཏན་བདེའི་གནས་སུ་འགོད། །དེ་ཕྱིར་ཟབ་གསང་ལམ་འདི་ཉམས་ལེན་བགྱི། །ལན་གསུམ། འཁོར་འདས་ཆོས་ཀུན་སྟོང་པའི་རང་མདངས་ལས། །དྭངས་མ་ལྔ་ལྡན་འཇའ་འོད་འཁྱིལ་པའི་ཀློང་། །རིན་ཆེན་ལས་གྲུབ་བཀོད་ལེགས་གཞལ་ཡས་ཁང་། །སྟོང་གསུམ་ཁྱབ་པའི་གསེར་ཞུན་ཁྲི་ཡི་སྟེང་། །སྣ་ཚོགས་ཆུ་སྐྱེས་ཟླ་ཉི་བརྩེགས་པའི་དབུས། །དྲིན་ཅན་བླ་མ་སངས་རྒྱས་རྡོ་རྗེ་ཆོས། །དམར་གསལ་ཞལ་གཅིག་ཕྱག་གཉིས་རྡོར་དྲིལ་འཛིན། །རིན་ཆེན་རྒྱན་དང་དར་གྱི་ན་བཟས་མཛེས། །དྭངས་ཤེལ་ལྟར་གསལ་རུས་པའི་རྒྱན་དྲུག་འཕྱར། །བཅུ་དྲུག་ཉམས་ལྡན་རྡོ་རྗེ་སྐྱིལ་ཀྲུང་བཞུགས། །སྐྱབས་ཀུན་འདུས་ཞལ་མགོན་དེའི་མཐའ་སྐོར་དུ། །བརྒྱུད་པའི་བླ་མ་དཔའ་བོ་ཌཱ་ཀིའི་ཚོགས། །ཡི་དམ་ཞི་ཁྲོ་སངས་རྒྱས་བྱང་སེམས་དང་། །ཆོས་སྐྱོང་ནོར་ལྷ་སོ་སོའི་འཁོར་དང་བཅས། །དགྱེས་འཛུམ་བརྩེ་བས་དགོངས་བཞིན་བཞུགས་པ་ཡི། །གནས་གསུམ་གསལ་སྣང་མ་འགགས་ཆུ་ཟླ་བཞིན། །འབྲུ་གསུམ་གྱིས་མཚན་ཐུགས་སྲོག་ཧཱུྃ་ཡིག་ལས། །འོད་ཟེར་འཕྲོ་འདུས་སྲས་བཅས་རྒྱལ་བ་ཀུན། །སྤྱན་དྲངས་གཉིས་མེད་ཐིམ་པས་ལྷ་ཚོགས་རྣམས། །སྐྱབས་གནས་ཐམས་ཅད་འདུས་པའི་ངོ་བོར་གྱུར། །སྐྱབས་མཆོག་རྡོ་རྗེ་ཆོས་དང་རྣལ་འབྱོར་མ། །ནཱ་རོ་ཏ་པ་རྗེ་བཙུན་གོང་མ་ལྔ། །ཚར་ཆེན་ཡབ་སྲས་བརྒྱུད་འཛིན་བཅས་པ་སོགས། །རྩ་བརྒྱུད་བླ་མ་རྣམས་ལ་གསོལ་བ་འདེབས། །བདག་འཛིན་རྩ་བ་ཆོད་པར་བྱིན་གྱིས་རློབས། །གཉིས་སྣང་འཁྲུལ་པ་ཞི་བར་བྱིན་གྱིས་རློབས། །རེ་དོག་དབྱིངས་སུ་ཐིམ་པར་བྱིན་གྱིས་རློབས། །བདུད་བཞི་རྩད་ནས་ཆོད་པར་བྱིན་གྱིས་རློབས། །བཅོས་མིན་སྙིང་རྗེ་སྐྱེ་བར་བྱིན་གྱིས་རློབས། །འདྲེ་གདོན་སེམས་སུ་ཤར་བར་བྱིན་གྱིས་རློབས། །ཚོགས་གཉིས་མྱུར་དུ་རྫོགས་པར་བྱིན་གྱིས་རློབས། །ཚེ་འདིར་སངས་རྒྱས་ཐོབ་པར་བྱིན་གྱིས་རློབས། །པགས་པ་གསེར་གྱི་ས་གཞིར་བདལ་བའི་དབུས། །སྒལ་ཚིག་རི་རྒྱལ་ཡན་ལག་གླིང་ཕྲན་བཞི། །འདྲེན་བྱེད་ཟུང་ནི་ཉི་ཟླའི་རང་བཞིན་དང་། །ཕྱི་ནང་དོན་སྣོད་ལྷ་མིའི་དཔལ་འབྱོར་ཚོགས། །མི་ཟད་ནམ་མཁའ་མཛོད་དུ་སྤྲོས་པ་འདི། །མཚུངས་མེད་སྐྱབས་གནས་དམ་པའི་ཚོགས་ལ་འབུལ། །བཞེས་ནས་འགྲོ་ཀུན་སྐུ་བཞིའི་རྒྱལ་སྲིད་ལ། །རིང་མིན་ལོངས་སུ་སྤྱོད་པར་བྱིན་གྱིས་རློབས། ཕཊ། རང་རིག་སྐྱེ་མེད་རྡོ་རྗེ་རྣལ་འབྱོར་མ། །ཨ་ཝ་དྷཱུ་ཏིའི་ལམ་ནས་མཁར་འཕགས་ཏེ། །ཕྱག་གཡས་རྣོ་བའི་དཔལ་ལྡན་གྲི་གུག་གིས། །ཐོད་པ་བཅད་དེ་སྟོང་གསུམ་ཁྱབ་པར་བཀོད། །གཟུགས་ཕུང་གྲི་གུག་འབར་བས་རིམ་བཞིན་གཏུབས། །ཐོད་པའི་ནང་དུ་ཤ་རུས་རི་ལྟར་སྤུངས། །དམར་ཆེན་ཁྲག་གི་ཆུ་རྒྱུན་མཚོ་ལྟར་བསྐྱིལ། །དེ་ཀུན་རང་བྱུང་ཡེ་ཤེས་མེ་ཆེན་གྱིས། །བཀོལ་ཞིང་ཞུ་བས་ཡེ་ཤེས་བདུད་རྩིའི་མཚོ། །འོ་མའི་སྙིང་པོ་ལྟར་དཀར་རོ་བརྒྱ་ལྡན། །ནུས་མཐུ་ཕུན་ཚོགས་མཐོང་ཐོས་དྲན་རེག་གིས། །བདེ་ཆེན་ཡེ་ཤེས་བསྐྱེད་པའི་རྫས་སུ་གྱུར། ཕཊ། རང་སེམས་ཕག་མོར་གསལ་བའི་ཐུགས་ཀ་ནས། །ཡིད་འཕྲོག་མཆོད་པའི་ལྷ་མོ་མཛེས་སྡུག་ཅན། །བནྡྷའི་ཞལ་བུ་ཐོགས་པ་གྲངས་མེད་འཕྲོས། །བདུད་རྩིའི་དགའ་སྟོན་འགྱེད་ལ་བརྩོན་པར་གྱུར། །ཟུང་འཇུག་སྐུ་བཞིའི་ངོ་བོ་རྡོ་རྗེ་འཆང་། །བཀའ་དྲིན་མཉམ་མེད་རྩ་བའི་བླ་མ་ལ། །བདག་ལུས་ཟག་མེད་བདུད་རྩིའི་མཆོད་པ་འབུལ། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ཤླཽ་ཀ་འདི་གསུམ་མམ་བདུན་བརྗོད། ཟབ་གསང་གདམས་པ་གནད་འགག་མ་འཕྱུགས་པར། །གཅིག་ནས་གཅིག་བརྒྱུད་རིག་འཛིན་བླ་མ་ལ། །བདག་ལུས་ཟག་མེད་བདུད་རྩིའི་མཆོད་པ་འབུལ། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །རྗེས་ཆགས་བདེ་ཆེན་ཡེ་ཤེས་དགའ་བཞིའི་རོས། །གང་ཐུགས་རྣམ་པར་མྱོས་པའི་ཡི་དམ་ལྷར། །བདག་ལུས་ཟག་མེད་བདུད་རྩིའི་མཆོད་པ་འབུལ། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ཞི་བསིལ་ཐུགས་རྗེའི་ཡེ་ཤེས་འཛུམ་དཀར་གྱིས། །སྒྲིབ་གཉིས་མུན་སེལ་ཕྱོགས་བཅུའི་སངས་རྒྱས་ལ། །བདག་ལུས་ཟག་མེད་བདུད་རྩིའི་མཆོད་པ་འབུལ། །བླ་མེད་རྫོགས་བྱང་ཐོབ་པར་བྱིན་གྱིས་རློབས། །རྒྱལ་བའི་གསུང་གི་བདུད་རྩིས་རྒྱུད་ཚིམ་པའི། །བྱང་ཆུབ་སེམས་དཔའ་སློབ་མར་བཅས་པ་ལ། །བདག་ལུས་ཟག་མེད་བདུད་རྩིའི་མཆོད་པ་འབུལ། །བླ་མེད་རྫོགས་བྱང་ཐོབ་པར་བྱིན་གྱིས་རློབས། །བསྟན་དང་དེ་འཛིན་སྐྱོང་བར་ཞལ་བཞེས་པའི། །མཁའ་འགྲོ་ཆོས་སྐྱོང་དམ་ཅན་རྒྱ་མཚོ་ལ། །བདག་ལུས་ཟག་མེད་བདུད་རྩིའི་མཆོད་པ་འབུལ། །འགལ་རྐྱེན་ཞི་ཞིང་ཆོས་མཐུན་སྟོང་གྲོགས་མཛོད། །འཛད་མེད་འབྱོར་པས་འགྲོ་ཀུན་སྐྱོང་མཛད་པའི། །གནོད་སྦྱིན་ནོར་ལྷ་དཔལ་མགོན་བདུན་ཅུ་ལ། །བདག་ལུས་ཟག་མེད་བདུད་རྩིའི་མཆོད་པ་འབུལ། །འགལ་རྐྱེན་ཞི་ཞིང་ཆོས་མཐུན་སྟོང་གྲོགས་མཛོད། །ཐོག་མེད་དུས་ནས་འཁོར་བར་འཁྱམས་པའི་འགྲོ། །རིགས་དྲུག་བར་དོའི་སེམས་ཅན་ཐམས་ཅད་ལ། །བདག་ལུས་ཟག་མེད་བདུད་རྩིའི་མཆོད་པ་འབུལ། །སོ་སོའི་སྡུག་བསྔལ་གཏན་ནས་བྱང་གྱུར་ཅིག །བདག་ལུས་ཟག་མེད་བདུད་རྩིའི་མཆོད་པ་འདི། །མཐོང་ཐོས་དྲན་རེག་མྱོང་ཀུན་རྒྱུད་ཚིམ་ཞིང་། །ཚོགས་རྫོགས་སྒྲིབ་སྦྱང་གནས་ལུགས་དོན་རྟོགས་ནས། །ཟག་མེད་བདེ་ཆེན་སྒྱུ་མའི་ལྷར་གྱུར་ཅིག །ཕཊ། དེ་དག་ནི་ཀུ་སཱ་ལིའི་ཚོགས་བསགས་ཀྱི་དགོངས་པ་དངོས་ཏེ། གཞུང་གཞན་ནས་བདུད་རྩི་དཀར་འགྱེད་དུ་གྲགས་པ་དང་ཡང་དོན་གཅིག་གོ །དེ་ནས་གནོད་ཅིང་ལན་ཆགས་པའི་གདོན་བགེགས་ལ་བདུད་རྩི་སྦྱིན་པར་གསུང་བ་ལས་འཕྲོས་ནས་ཞི་བ་ལྷས་དམར་འགྱེད་ཞིག་ཀྱང་གནང་འདུག་པས། དེའི་ཚུལ་ལ་ཐོག་མར་མགྲོན་འགུགས་པ་ནི། ཕཊ། ཅེས་བརྗོད་པས་སྣང་སྲིད་ལྷ་འདྲེ་ཐམས་ཅད་ཀྱིས་རྣ་བ་བླགས་ཏེ་ཉན་པར་བསམ། ཡང་། ཕཊ། ཅེས་བརྗོད་པས་ལུས་ཤ་ཁྲག་གི་མཆོད་སྦྱིན་གྱི་མགྲོན་དུ་ཤོག་ཟེར་བའི་བརྡར་གོ་ནས་འུར་ཐིབ་ཀྱིས་འོང་བར་བསམ། ཕཊ། ཅེས་བརྗོད་པས་ཐམས་ཅད་རང་གི་མཐའ་སྐོར་དུ་ནག་འཁྲིག་གིས་འཁོད་པར་བསམས་ལ། རང་ལུས་སྐད་ཅིག་གིས་ཆེ་ཞིང་སྣུམ་པར་གྱུར་པ་དེ་ཉིད། རང་རིག་རྣལ་འབྱོར་མས་གྲི་གུག་གིས་གཏུབ་ནས་ལྷ་འདྲེ་རྣམས་ཀྱིས་ལྷག་མེད་དུ་ཟོས་པར་བསམ་བཞིན་པས་འདི་སྐད་དོ། །བདག་ལུས་ཆེ་ཞིང་སྣུམ་པའི་ཚང་བུག་ནས། །རང་རིག་ཕག་མོའི་སྐུར་ཐོན་ཕྱག་གཡས་ཀྱིས། །གནམ་ལྕགས་གྲི་གུག་ཐོགས་པས་བེམ་ཤུན་ཕྲལ། །པགས་པ་གསེར་གྱི་ས་གཞིར་གདལ་བའི་སྟེང་། །ཤ་རུས་དོན་སྙིང་རི་ལྟར་སྤུངས་པའི་ཁྲོད། །ཞག་གི་རྦ་རླབས་བསྐྱོད་པའི་ཁྲག་མཚོའི་འཇིང་། །རླངས་པའི་ན་བུན་ལོང་ལོང་གཡོ་བ་ཡིས། །སྟོང་གསུམ་འཇིག་རྟེན་མ་ལུས་ཁྱབ་པ་འདི། །སྲིད་གསུམ་ཡངས་པའི་ཁྱོན་འདིར་རྒྱུ་བྱེད་པའི། །སྣང་སྲིད་ལྷ་འདྲེ་སྤྱི་དང་ཁྱད་པར་དུ། །ཞེ་སྡང་ལས་གྱུར་ཕོ་བདུད་རྒྱལ་འགོང་དང་། །འདོད་ཆགས་ལས་གྱུར་མོ་བདུད་སྲིན་མོ་དང་། །གཏི་མུག་ལས་གྱུར་ཀླུ་གདོན་ས་བདག་གཉན། །སུམ་བརྒྱ་དྲུག་ཅུའི་གདོན་དང་གློ་བུར་བགེགས། །སྟོང་ཕྲག་བརྒྱད་ཅུ་ནད་བདག་ཤི་གཤེད་སོགས། །གདུག་པའི་སེམས་ལྡན་རྩུབ་པའི་ཆོ་འཕྲུལ་ཅན། །ཤ་ལ་རྔམས་ཤིང་ཁྲག་ལ་དུང་རྣམས་དང་། །ཐོག་མེད་དུས་ནས་གཉེན་དང་མཛའ་བའི་གྲོགས། །ཤ་ཁྲག་སྲོག་དབུགས་ནོར་དང་ལོངས་སྤྱོད་ཀྱི། །ལན་ཆགས་བུ་ལོན་སྙགས་པའི་ཚོགས་ལ་འབུལ། །ཟ་བར་མ་ནུས་ལྷ་འདྲེ་རྩལ་རེ་ཆུང་། །སྟེར་བར་མ་ཕོད་རྣལ་འབྱོར་སྙིང་སྟོབས་ཞན། །མི་སྡུག་འཁྲུལ་གྱི་རྩལ་དགུ་བསྒྱུར་ལ་ཤོག །དུང་བའི་ཚུལ་དུ་ཤ་རུས་ཧབ་ཀྱིས་ཟོ། །འཐུང་ལ་རིངས་པས་ཁྲག་རྒྱུན་ཧུབ་ཀྱིས་དྲོངས། །དོན་སྣོད་ནང་ཁྲོལ་གང་ལ་གང་འདོད་ཁྱེར། །པགས་པ་ཞིང་ཆེན་གོས་སུ་ལིང་གིས་གྱོན། །ལྷག་མ་ཏིལ་འབྲུ་ཙམ་ཡང་མེད་པར་ཟོ། །ཚིམ་ཞིང་མཉེས་ནས་གནོད་པའི་སེམས་ཞི་སྟེ། །སྔོན་གྱི་ལན་ཆགས་བྱང་ཞིང་བུ་ལོན་ཁྱེར། །བཅོས་མིན་བྱང་ཆུབ་སེམས་ཀྱིས་རྒྱུད་བརླན་ནས། །བླ་མེད་རྫོགས་པའི་བྱང་ཆུབ་ཐོབ་པར་ཤོག །ཕཊ། སྣོད་བཅུད་བརྟན་གཡོའི་དངོས་པོར་བཅས་རྣམས་དང་། །འཁོར་འདས་མགྲོན་ཀུན་དམིགས་མེད་དབྱིངས་སུ་ཡལ། །སྐྱེ་མེད་ཡུམ་ཆེན་དགོངས་པ་མངོན་གྱུར་ནས། །གཉིས་འཛིན་འཁྲུལ་པ་ཀ་ནས་དག་གྱུར་ཅིག །ཕཊ། ཅེས་བརྗོད། རྡོ་རྗེ་རྣལ་འབྱོར་མའི་ཐུགས་དང་། རང་གི་སེམས། ལྷ་འདྲེའི་སེམས་རྣམས་དབྱེར་མེད་དུ་བསྲེས་ནས། སེམས་ཀྱི་ངོ་བོ་གསལ་སྟོང་ཟུང་འཇུག་ཏུ་ཐག་བཅད་ལ། འཛིན་མེད་དུ་ཆམ་གྱིས་བཞག དེ་ལ་ཐུན་མཚམས་ཀྱི་ལྷར་ལངས་ལ། དགེ་བ་བསྔོ་ཞིང་སྨོན་ལམ་ཡང་བྱའོ། །གསུམ་པ་ནི། གདམས་པ་འདི་ཉམས་སུ་ལེན་པ་ལ་ཐོག་མར་དབང་གིས་རྒྱུད་སྨིན་ཅིང་། སིནྡྷུ་རའི་བྱིན་རླབས་དང་། ཐུན་མོང་མ་ཡིན་ཁྲིད་ཞལ་ཤེས་དང་བཅས་པ་ལེགས་པར་ཐོབ་ཅིང་མན་ངག་གི་ལུང་རྒྱུན་དང་ལྡན་པ་ཞིག་ངེས་པར་དགོས་ལ་དེ་ཡང་ལུས་སྦྱིན་འདི་ཚོགས་བསགས་གྲངས་གཙོ་ཆེ་བས་རྒྱུན་དུ་གྲུབ་ན་ལེགས་ལ་མ་གྲུབ་ཀྱང་ནམ་དུའང་རུང་ཞིང་ཉམས་ལེན་གྱི་སྐབས་སུ་གློ་བུར་དུ་དོན་མེད་ཀྱི་འཇིགས་སྐྲག་དྲག་པོ་སྡོད་མི་ཚུགས་པ་ལྟ་བུ་འོང་བ་དང་། ནུབ་མོ་རྨི་ལམ་རྩུབ་མོ་འོང་བ་སོགས་བྱུང་ན། འཇིགས་སྣང་གིས་ང་རང་རྨི་ལམ་འདིའི་ངན་ལུགས་ཀྱིས་འདོན་རྒྱུ་བཞག་ན་ལེགས་སམ་སྙམ་པ་བྱས་ནས་འཕྲོ་བཅད་ན། རང་ལ་བར་ཆད་སོགས་ཀྱང་འོང་ཉེ་བས་འཇིགས་སྐྲག་ཅི་བྱུང་ཡང་། ག་རེ་སུ་ལ་སྐྲག་དོན་དམ་པར་འཁོར་འདས་ཀྱི་ཆོས་ཐམས་ཅད་རང་སེམས་ཁོ་ནའི་ཆོ་འཕྲུལ་ལས་མ་འདས་ཤིང་། ཀུན་རྫོབ་འཁྲུལ་པའི་སྣང་ངོར་ཤར་བའི་ལྷ་འདྲེའི་ཚོགས་ལ་ནི་ལུས་སྦྱིན་བྱེད་པ་ཡིན་པས་འཇིགས་དོན་མེད་ཅིང་། ཟ་བར་འོང་ན་ཅིས་ཀྱང་ལེགས་པས་གང་འདོད་དུ་ཟོ་ཤིག་སྙམ་པའི་ངང་ནས་བདག་གཅེས་འཛིན་གྱི་འཁྲི་བ་རྦད་ཀྱིས་བཅད་དེ། བྱམས་སྙིང་རྗེ་བྱང་ཆུབ་ཀྱི་སེམས་བཟང་པོས་རྩིས་ཟིན་པའི་སྒོ་ནས་ཉམས་ལེན་ལ་འབད་པས་འཇིགས་སྐྲག་དང་། རྨི་ལམ་ངན་པ་སོགས་རང་སར་ཞི་བར་འགྱུར་བ་ནི་ངེས་པར་མྱོང་གྲུབ་ཡིན་ནོ། །དེ་ལྟར་རྗེ་བཙུན་ནཱ་རོ་མཁའ་སྤྱོད་མའི་ཀུ་སཱ་ལིའི་ཚོགས་བསགས་དང་འབྲེལ་བར་གཉིས་འཛིན་འཁྲུལ་པ་གཅོད་པའི་མན་ངག་གནད་ཀྱི་སྤུ་གྲི་ཞེས་བྱ་བ་འདི་ལ། དུས་གསུམ་རྒྱལ་བའི་སྤྱི་གཟུགས་གཟིམས་འོག་ཀུན་མཁྱེན་ཆེན་པོ། རིག་འཛིན་གྲུབ་པའི་གཙུག་རྒྱན་ལྕེ་རིགས་རྡོ་རྗེ་འཆང་ཆེན་པོ་མཆེད་གཉིས་ལ་སོགས་པ་ཡོངས་འཛིན་ཆོས་བཞིན་དུ་སྤྱོད་པ་དུ་མའི་ཞལ་སྔ་ནས། ནཱ་རོ་མཁའ་སྤྱོད་མའི་བྱིན་རླབས་ཐུན་མོང་མ་ཡིན་པའི་དམིགས་ཁྲིད་རྣམས་ལན་དུ་མ་དང་། ཞི་བ་ལྷས་མཛད་པའི་གཅོད་མཁའ་འགྲོའི་སྙིང་བཅུད་ཀྱི་ལུང་སོགས་ཐོབ་པ་ཡིན་ནའང་། རང་ཉིད་སྐྱེས་སྦྱངས་ཡོན་ཏན་གྱི་དྲིས་མ་གོས་པར་བརྟེན་འབྲི་བའི་འོས་སུ་མི་འདུག་ཀྱང་། ཡོངས་ཀྱི་དགེ་བའི་བཤེས་གཉེན་སློབ་མ་དབུ་མཛད་བྱམས་པ་མཁྱེན་རབ་བསྟན་འཛིན་གྱིས་ལྷ་རྫས། རིན་ཆེན་གཉིས་པའི་གནང་སྐྱེས་དང་བཅས་བསྐུལ་མ་གནང་བའི་བཞེད་སྐོང་དུ། ཤཱཀྱའི་དགེ་སྦྱོང་བྱམས་པ་ཕྲིན་ལས་ཡོན་ཏན་གྱིས་སུག་བྲིས་སུ